A BIZOTTSÁG 1250/2008/EK RENDELETE
(2008. december 12.)
a 2074/2005/EK rendeletnek az emberi fogyasztásra szánt halászati termékek, élő kéthéjú kagylók, tüskésbőrűek, zsákállatok és tengeri haslábúak behozatalára vonatkozó bizonyítványkiállítási követelmények tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 25. cikke a) és d) pontjára,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (2) és különösen annak 12. cikkére,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (3) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (4) és különösen annak 16. cikkére,
tekintettel a takarmány- és élelmiszerjog, valamint az állategészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (5) és különösen annak 63. cikkére,
mivel:
(1)
A 853/2004/EK európai parlamenti és tanácsi rendelet szerinti bizonyos termékekre és a 854/2004/EK és a 882/2004/EK európai parlamenti és tanácsi rendelet szerinti hatósági ellenőrzések megszervezésére vonatkozó végrehajtási intézkedések megállapításáról, a 852/2004/EK európai parlamenti és tanácsi rendelettől való eltérésről, valamint a 853/2004/EK és 854/2004/EK rendelet módosításáról szóló, 2005. december 5-i 2074/2005/EK bizottsági rendelet (6) VI. mellékletének IV. és V. függeléke az emberi fogyasztásra szánt halászati termékek és az élő kéthéjú kagylók behozatalára vonatkozó egészségügyi bizonyítványmintákat tartalmaz.
(2)
A 2006/88/EK tanácsi irányelv és a 2006/88/EK irányelvnek a tenyésztett víziállatok és az azokból származó termékek forgalomba hozatalára és közösségi behozatalára vonatkozó feltételek és bizonyítványkiállítási követelmények tekintetében történő végrehajtásáról és a kórokozó-átvivő fajok jegyzékének meghatározásáról szóló 2008. december 12-i 2008/1251/EK bizottsági rendelet (7) az emberi fogyasztásra szánt, tenyésztett víziállatok és az azokból származó termékek forgalomba hozatala és behozatala tekintetében állat-egészségügyi előírásokról rendelkezik.
(3)
E rendelkezések többek között olyan korlátozásokat is magukban foglalnak, amelyek a 2006/88/EK irányelv IV. mellékletének II. részében felsorolt víziállat-betegségekre fogékony fajokba tartozó, tenyésztett víziállatok és az azokból származó termékek egyes szállítmányainak behozatalát érintik, továbbá szállításra vonatkozó előírásokat is tartalmaznak.
(4)
A 2074/2005/EK rendeletben meghatározott bizonyítványmintákat a 2006/88/EK irányelvben és a 2008/1251/EK rendeletben foglalt előírásoknak való megfelelés céljából módosítani kell.
(5)
A 853/2004/EK rendelet III. mellékletének VII. szakaszában említett, élő kagylókra vonatkozó különleges előírásokat az élő tüskésbőrűekre, zsákállatokra és tengeri csigákra is alkalmazni kell. Az emberi fogyasztásra szánt, élő kéthéjú kagylók behozatalát kísérő bizonyítványok hatályát ennek következtében indokolt kiterjeszteni az emberi fogyasztásra szánt élő tüskésbőrűekre, zsákállatokra és tengeri haslábúakra is.
(6)
A 2074/2005/EK rendeletet ezért ennek megfelelően módosítani kell.
(7)
Annak érdekében, hogy a tagállamok és a gazdasági ágazat meghozhassák az ebben a rendeletben megállapított új követelmények teljesítéséhez szükséges intézkedéseket, átmeneti időszakot indokolt bevezetni.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 2074/2005/EK rendelet módosítása
A 2074/2005/EK rendelet melléklete e rendelet mellékletének megfelelően módosul.
2. cikk
Átmeneti intézkedések
1. A 2009. június 30-áig tartó átmeneti időszakban azokat a szállítmányokat, amelyek egészségügyi bizonyítványait az 1664/2006/EK rendelettel módosított 2074/2005/EK rendeletben meghatározott minta szerint állították ki, be lehet hozni a Közösségbe.
2. A 2010. július 31-éig tartó átmeneti időszakban az 1664/2006/EK rendelettel módosított 2074/2005/EK rendeletben meghatározott minta szerint kiállított egészségügyi bizonyítványokkal ellátott alábbi szállítmányokat be lehet hozni a Közösségbe:
a)
azon halászati termékek szállítmányai, amelyekre az ezzel a rendelettel módosított 2074/2005/EK rendelet VI. mellékletének IV. függelékében meghatározott egészségügyi bizonyítványminta II. részében meghatározott állat-egészségügyi igazolás nem alkalmazandó, mint ahogy azt a II. részhez fűzött (2) megjegyzés leírja;
b)
azon élő kéthéjú kagylók, tüskésbőrűek, zsákállatok és tengeri haslábúak szállítmányai, amelyekre az ezzel a rendelettel módosított 2074/2005/EK rendelet VI. mellékletének V. függelékében meghatározott egészségügyi bizonyítványminta II. részében meghatározott állat-egészségügyi igazolás nem alkalmazandó, mint ahogy azt a II. részhez fűzött (2) megjegyzés leírja.
3. cikk
Hatályba lépés
Ez a rendelet az Európai Unió Hivatalos Lapjában történő közzétételét követő huszadik napon lép hatályba.
Rendelkezéseit 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 12-én.